**Maaseudun yritys- ja hanketukien haut avautuvat 11.5. (Lapin ELY-keskus)**

Maaseudun yritys- ja hanketukien haut avautuvat 11.5.2015 ja haettavaksi tulevat maaseudun yritystuet, yleishyödylliset kehittämishankkeet, tiedonvälityshankkeet, valtakunnalliset koordinaatiohankkeet ja maaseudun innovaatioryhmien (EIP) hankkeet.

Koulutushankkeiden sekä yhteistyötoimenpiteen mukaisten hankkeiden haku aukeaa kesäkuussa. Kesäkuussa aukeavat myös vesihuolto- ja kyläverkkoinvestointien haku. Muiden yleishyödyllisten investointihankkeiden osalta tullaan avaamaan teemahaku, josta tiedotetaan myöhemmin.

Maaseudun yritys- ja hanketukien haku avautuu ensimmäistä kertaa sähköisenä. Hakemuksen voi tehdä sähköisesti *Hyrrä*-palvelussa. Sähköiseen asiointiin tunnistaudutaan pankkitunnuksilla, mobiilivarmenteella tai sirullisella henkilökortilla. Lisäksi hakijan tulee huolehtia ennen hakemuksen tekemistä, että hänellä on kirjautumiseen tarvittava Katso-tunniste ja valtuutukset tehtynä osoitteessa yritys.tunnistus.fi. Aloittava yrittäjä voi hakea tukea myös ilman Katso-tunnistetta.  
  
ELY-keskukset ja Leader-ryhmät neuvovat tukien hakemisessa ja Hyrrä-järjestelmän käytössä. Maaseudun yritys- ja hanketuet rahoitetaan Manner-Suomen maaseudun kehittämisohjelmasta 2014–2020.

**Hakemukset käsitellään valintajaksoittain**

Maaseudun yritys- ja hanketukia voi hakea jatkuvasti, mutta hakemukset otetaan käsittelyyn valintajakson päättymisen jälkeen. Valintajaksot Lapin ELY-keskuksessa vuonna 2015:

Yritystukien valintajaksot

* 11.5.–31.5.
* 1.6.–31.7.
* 1.8.–31.10.

Hanketukien valintajaksot

* 11.5.–31.8.
* 1.9.– 31.10.

Vuosien 2016–2020 valintajaksot vahvistetaan myöhemmin.

**Rahoituspäätösten teko alkaa syksyllä**

Lapin ELY-keskuksen myöntövaltuus vuodelle 2015 on 9,2 miljoonaa euroa, josta

* yritystukiin on käytettävissä vuodelle 2015 enintään 3,2 miljoonaa euroa
* hanketukien ensimmäiselle valintajaksolle enintään 3,6 miljoonaa euroa
* hanketukien toiselle valintajaksolle enintään 2,4 miljoonaa euroa

Valintajakson aikana saapuneet hankkeet kilpailevat keskenään sisällön, laadun ja vaikuttavuuden suhteen. Ennen hakemusten laatimista hakijoita kehotetaan perehtymään Manner-Suomen maaseudun kehittämisohjelmaan, Lapin alueelliseen maaseudun kehittämisstrategiaan, valintakriteereihin sekä viimeistään maanantaina 11.5. julkaistavaan hakuohjeeseen. Hakuun liittyvät tarkemmat painotukset, ohjeet ja muut asiakirjat löytyvät Lapin ELY-keskuksen www-sivuilta (suora linkki tiedotteen lopussa).

**Perustamis- ja investointitukea yrityksille**  
  
Maaseudun yritystukia voivat hakea maaseudun yrittäjät – maatilakytköstä ei vaadita. Yrityksen perustamistukea voi saada uuden yrityksen perustamiseen ja jossain tapauksissa yrityksen merkittävään tuotannon tai liiketoiminnan muutokseen.  
  
Yritysten investointitukea myönnetään tuotantotilojen tai uusien koneiden hankkimiseen sekä rakentamiseen. Yrittäjä voi saada tukea myös investoinnin toteutettavuustutkimukseen. Toteutettavuustutkimuksella voi selvittää esimerkiksi kannattaako hankkia valmis tuotantorakennus vai rakentaa uusi.  
  
**Hanketuissa monia mahdollisuuksia kehittämiseen**  
  
Hanketukia voivat hakea julkis- ja yksityisoikeudelliset yhteisöt, kuten järjestöt, kyläyhdistykset ja oppilaitokset. Maaseudun asukkaat voivat kehittämishankkeiden avulla esimerkiksi kehittää asuinympäristöään ja sen asukkaiden yhteistä toimintaa ja alueen viihtyisyyttä. Yleishyödyllisinä investointeina tukea voi saada esimerkiksi yhteisten tilojen kunnostamiseen tai kulttuuri- ja luonnonperinnön säilyttämiseen.  
  
Tiedonvälityshankkeessa jaetaan uusinta tietoa maaseudun yrittäjille, asukkaille ja muille toimijoille. Hankkeissa voidaan nostaa esiin maaseudun elinvoimaisuuteen ja kilpailukykyyn vaikuttavia asioita.  
  
Maaseudun innovaatioryhmien (EIP) hankkeet tavoittelevat käytäntölähtöistä maa- ja metsätalouden, elintarvikkeiden jalostuksen tai biotalouden innovaatiota. Maa- ja metsätalousministeriö valitsee noin 10 EIP-ryhmää kaudelle 2014–2020.

**Lue lisää:**

* [Lapin ELY-keskus / maaseudun kehittäminen](http://www.ely-keskus.fi/web/ely/maaseudun-kehittaminen) (valitse aluevalinnasta **Lappi** ja vieritä sivua alaspäin)
* [Maaseudun innovaatioryhmien (EIP) hankkeet (maaseutu.fi)](https://www.maaseutu.fi/fi/tuemme-naita/EIP-Agri/innovaatioryhm%c3%a4r/Sivut/default.aspx)
* [Koordinaatiohankkeet (maaseutu.fi)](https://www.maaseutu.fi/fi/tuemme-naita/koordinaatio/Sivut/default.aspx)
* [Hyrrä-palvelu (mavi.fi)](http://www.mavi.fi/fi/oppaat-ja-lomakkeet/Sivut/hyrra.aspx)

**Lisätietoja:**

* Yritystuet: yritysasiantuntija Heikki Moilanen, puh. 0295 037 092
* Hanketuet: ryhmäpäällikkö Eija Harju, puh. 0295 037 042  ja rahoitusasiantuntija Anna-Kaisa Teurajärvi, puh. 0295 037 135
* sähköpostiosoitteet muotoa [etunimi.sukunimi@ely-keskus.fi](mailto:etunimi.sukunimi@ely-keskus.fi)
* [Lapin Leader -ryhmät](http://www.ely-keskus.fi/web/ely/toimintaryhmat)  (valitse aluevalinnasta **Lappi** ja vieritä sivua alaspäin)

http://www.ely-keskus.fi/documents/10191/270368/lippu_ja_tunnuslause_verkko.jpg/1c7eedf1-b542-49c7-a9ce-2cf85b6faf50